እ.ኤ.አ በ2010 በኢትዮጵያ የአውሮፓ ህብረት የምርጫ ታዛቢዎች ቡድን ምርጫውን ተዘዋውሮ ከተመለከተ በኋላ የምርጫ ውጤት እርባናየለሽነት እና ኢታማኒነት በማስመልከት በወቅቱ እንዲህ የሚል መልዕክት አስተላልፏል፣ “የምርጫ ሂደቱ ዓለም አቀፍ የምርጫ ሂደት መስፈርትን አያሟላም፣ በተለይም የምርጫ ሂደቱ ግልጽነት እና ለሁሉም የተቃዋሚ ፓርቲዎች እኩል የሆነ የፖለቲካ ጨዋታ ምህዳር የለውም፡፡“ የቀድሞው የቦትስዋና ፕሬዚዳንት በነበሩት ኬቱሚሌ ማሲሬ የሚመራው 60 አባላትን ያካተተው የአፍሪካ ህብረት (አህ) የምርጫ ታዛቢዎች ቡድን ምርጫውን ተዘዋውሮ ከተመለከተ በኋላ ሀፍረት ሳያሳዩ አይን አውጥተዉ እንዲህ የሚል መልዕክት አስተላልፎ ነበር፣ “ምርጫው ነጻ እና ፍትሀዊ ነበር፡፡ የታዛቢ ቡድኑ አባላት ገዥው ፓርቲ የተቃሚ ፓርቲ አባላትን ያስፈራራበት እና ያሸማቀቀበት ወይም ደግሞ የመንግስትን ንብረት በህገወጥ መልክ ለገዥው ፓርቲ የምርጫ ቅስቀሳ ዘመቻ ስኬታማነት የተጠቀመ መሆኑን የሚያረጋግጥ ምንም ዓይነት ማስረጃ አላገኘንም፡፡“ የሚል የሸፍጥ የታዛቢነት ተልዕኮውን አከናውኗል፡፡ እንደዚሁም ደግሞ የአሜሪካው መንግስት (ዋይት ሃውስ) እንዲህ በማለት የአዞ እንባውን አንብቷል፣ “የዓለም አቀፍ የምርጫ ታዛቢዎች ቡድን በኢትጵጵያ ስለተካሄደው የ2010 ምርጫ ባቀረበው ዘገባ መሰረት ምርጫው ዓለም አቀፍ መስፈርትን የማያሟላ በመሆኑ አሜሪካ ያላትን ስጋት ትገልጻለች“ በማለት የይስሙላ ዲስኩሩን ለማሰማት ሞክሯል፡፡ ሆኖም ኢትዮጵያ በአሁኑ ጊዜ የገማ ሸማዋን አንደለበሰች ቁጭ ብላለች፡፡